**Молебное пение о заблуждших чадех**

**Иерей начинает: Б**лагословен Бог наш:

**Чтец:** **Ц**арю Небесный: **Трисвятое.** По **О**тче наш: **Г**осподи, помилуй, **12 раз.** **С**лава, и ныне: **П**риидите, поклонимся:

**Псалом 50:**

**П**омилуй мя, Боже, по велицей милости Твоей, и по множеству щедрот Твоих очисти беззаконие мое. Наипаче омый мя от беззакония моего, и от греха моего очисти мя; яко беззаконие мое аз знаю, и грех мой предо мною есть выну. Тебе единому согреших и лукавое пред Тобою сотворих; яко да оправдишися во словесех Твоих и победиши, внегда судити Ти. Се бо, в беззакониих зачат есмь, и во гресех роди мя мати моя. Се бо, истину возлюбил еси, безвестная и тайная премудрости Твоея явил ми еси. Окропиши мя иссопом, и очищуся; омыеши мя, и паче снега убелюся. Слуху моему даси радость и веселие; возрадуются кости смиренныя. Отврати лице Твое от грех моих и вся беззакония моя очисти. Сердце чисто созижди во мне, Боже, и дух прав обнови во утробе моей. Не отвержи мене от лица Твоего и Духа Твоего Святаго не отыми от мене. Воздаждь ми радость спасения Твоего и Духом Владычним утверди мя. Научу беззаконныя путем Твоим, и нечестивии к Тебе обратятся. Избави мя от кровей, Боже, Боже спасения моего; возрадуется язык мой правде Твоей. Господи, устне мои отверзеши, и уста моя возвестят хвалу Твою. Яко аще бы восхотел еси жертвы, дал бых убо: всесожжения не благоволиши. Жертва Богу дух сокрушен; сердце сокрушенно и смиренно Бог не уничижит. Ублажи, Господи, благоволением Твоим Сиона, и да созиждутся стены Иерусалимския: тогда благоволиши жертву правды, возношение и всесожегаемая; тогда возложат на олтарь Твой тельцы.

**Слава, и ныне: А**ллилуиа, аллилуиа, аллилуиа, слава Тебе, Боже. **(Трижды).**

**Таже ектениа:**

**М**иром Господу помолимся.

**Лик: Г**осподи, помилуй.

**О** свышнем мире:

**О** мире всего мира:

**О** святем храме сем:

**О** великом Господине:

**О** богохранимей стране нашей:

**О** еже низпослати заблуждшим чадомнашим **(имярек)** духа премудрости и разума и всадити в сердца их страх Божий, Господу помолимся.

**О** еже отвратити их от пути погибельнаго и привести во ограду Церкве Твоея, да истинною верою и благочестием духовное жительство пройдут, Господу помолимся.

**О** еже возсияти в сердцах чад наших свету богоразумия, да, от развращения ума удалившеся и мирския сласти оставивше, сладость любве Твоея познают и в покаяние приидут, Господу помолимся.

**О** избавитися имже и нам от всякия скорби:

**З**аступи, спаси, помилуй:

**П**ресвятyю, Пречиcтую, Преблагословeнную, слaвную Владычицу нaшу Богородицу и Приснодеву Марию со всеми святыми помянyвше, сaми себе и дрyг дрyга, и вeсь живот нaш Христу Богу предадим.

**Возглaс: Я**ко Милоcтив и Человеколюбец Бог еси, и Тебе слaву возсылaем, Отцу, и Сыну, и Святому Духу, ныне и присно, и во веки веков.

**Лик: А**минь.

**Таже, Б**ог Господь: **и тропaрь, глaс 3:**

**И**же вольною нищетою обнищав,/ милосердия ради многаго,/ сшел еси на землю, Христе Боже,/ еже спасти человека,/ темже и чада наша, верою и любовию обнищавшая,/ избави от смерти духовныя,/ яко Благ и Человеколюбец.

**Слава, глас тойже:**

**О**теческия славы Твоея удалихся безумно,/ в злых расточив, еже ми предал еси, богатство./ Темже Ти блуднаго глас приношу:/ согреших пред Тобою, Отче Щедрый,/ приими мя, кающася,/ и сотвори мя яко единаго от наемник Твоих.

**И ныне, глас 4:**

**В**зыщи нас, погибающих, Пресвятая Дево,/ не по грехом бо нашим наказуеши нас,/ но по человеколюбию милуеши,/ избави нас от ада, болезни и нужды/ и спаси нас.

**Таже прокимен, глас 6: Б**лажени, ихже оставишася беззакония,/ и ихже прикрышася греси. **Стих: Т**ы еси Прибежище мое от скорби, обдержащия мя.

**К** Колоссаем послания святаго апостола Павла чтение

**зачало 259-260 (глава 3, 17-21, 23,24; 4, 2):**

**Б**ратие, все еже аще что творите словом или делом, вся во имя Господа Иисуса Христа, благодаряще Бога и Отца Тем. Жен*ы*, повинуйтеся своим муж*е*м, якоже подобает о Господе. М*у*жие, любите жен*ы* ваша, и не огорчайтеся к ним. Чада, послушайте родителей своих во всем, сие бо угодно есть Господеви. Отцы, не раздражайте чад ваших, да не унывают. И всяко, еже аще что творите, от души делайте, якоже Господу, а не человеком; ведяще, яко от Господа приимете воздаяние достояния, Господу бо Христу работаете. И в молитве терпите, бодрствующе в ней со благодарением.

**А**ллилуиа, **глас 8:** **Б**оже ущедри ны и благослови ны. **Стих:** **П**росвети лице Твое на ны, и помилуй ны.

**О**т Луки святаго Евангелиа чтение

**зачало 79 (глава 15, 11-32):**

**Р**ече Господь притчу сию: человек некий име два сына. И рече юнейший ею отцу: отче, даждь ми достойную часть имения. И раздели има имение. И не по мнозех днех собрав все мний сын, отыде на страну далече, и ту расточи имение свое, живый блудно. Изжившу же ему все, бысть глад крепок на стране той, и той начат лишатися. И шед прилепися единому от житель тоя страны: и посла его на села своя пасти свиния: И желаше насытити чрево свое от рожец, яже ядяху свиния: и никтоже даяше ему. В себе же пришед, рече: колико наемником отца моего избывают хлебы, аз же гладом гиблю? Востав иду ко отцу моему, и реку ему: отче, согреших на небо и пред тобою, и уже несмь достоин нарещися сын твой, сотвори мя яко единаго от наемник твоих. И востав иде ко отцу своему. Еще же ему далече сущу, узре его отец его, и мил ему бысть: и тек нападе на выю его, и облобыза его. Рече же ему сын: отче, согреших на небо и пред тобою, и уже несмь достоин нарещися сын твой. Рече же отец к рабом своим: изнесите одежду первую и облецыте его, и дадите перстень на руку его и сапоги на нозе, и приведше телец упитенный заколите, и ядше веселимся. Яко сын мой сей мертв бе, и оживе: и изгибл бе, и обретеся. И начаша веселитися. Бе же сын его старей на селе: и яко грядый приближися к дому, слыша пение и лики. И призвав единаго от отрок, вопрошаше: что убо сия суть? Он же рече ему: яко брат твой прииде, и закла отец твой тельца упитанна, яко здрава его прият. Разгневався же, и не хотяше внити. Отец же его, изшед, моляше его. Он же отвещав, рече отцу: се толико лет работаю тебе, и николиже заповеди твоя преступих, и мне николиже дал еси козляте, да со други своими возвеселился бых. Егда же сын твой сей, изъядый твое имение с любодейцами, прииде, заклал еси ему тельца питомаго. Он же рече ему: чадо, ты всегда со мною еси, и вся моя твоя суть. Возвеселити же ся и возрадовати подобаше, яко брат твой сей мертв бе, и оживе: и изгибл бе, и обретеся.

**Таже ектениа: П**омилуй нас, Боже, по велицей милости Твоей:

**Лик: Г**осподи, помилуй. **(Трижды).**

**Е**ще молимся о великом Господине:

**Е**ще молимся о Богохранимей стране нашей:

**Д**ождь посылаяй на благия и злыя и, яко солнце, сияяй на праведныя и неправедныя, милостив буди чадом нашим заблуждшим, Всесильный Творче, да, в себе пришедше, воспомянут отчий дом Твой, молим Ти ся, услыши и помилуй.

**Н**е хотяй смерти грешных, но ожидаяй обращения и покаяния, Господи, обрати чада наша заблуждшая ко Святей Твоей Церкви, яко да истинною верою и благочестием Тя, Бога нашего, прославят, молим Ти ся, услыши и помилуй.

**О**бъятия Отча блудному сыну отверзый, Милостивый Господи, сподоби и нас, грешных, с веселием иногда рещи: се чада наша мертва беша и ожиша, изгибли и обретошася: молим Ти ся, услыши и помилуй.

**Возглас: У**слыши ны, Боже Спасителю наш, Упование всех концев земли и сущих в мори далече, и Милостив, Милостив буди, Владыко, о гресех наших и помилуй ны, Милостив бо и Человеколюбец Бог еси, и Тебе славу возсылаем, Отцу и Сыну и Святому Духу ныне, и присно, и во веки веков. Аминь.

**Молитва**

**Г**осподи, Иисусе Христе, Сыне Единородный Безначальнаго Твоего Отца, в мир пришедый погибшее овча взыскати, грешныя к покаянию обратити, падшия воздвигнути, во тьме седящия просветити, малодушныя укрепити и вся на путь спасения наставити!

Призри и ныне на моление нас, недостойных рабов Твоих, о заблуждших чадех наших приносимое, яже от соблазнов мира сего, или от невежества, или от нагльства и уныния, или от недостатка любве нашея на страну далече отшедших и родителей своих презревших, наипаче же дом Отца своего Небеснаго, оставивших.

Ей, Владыко Всемилостиве! Виждь скорбь нашу и не даждь погибнути чадом нашим, но обрати их от пути греховнаго и настави на путь истины и благочестия, да, мирския сласти оставивше, сладость любве Твоея познают и в покаяние приидут. Мы же, возвращение их радостне восприимше, купно с ними прославим Тя, Спасителя нашего Иисуса Христа, со Безначальным Твоим Отцем и Пресвятым и Благим и Животворящим Твоим Духом ныне, и присно, и во веки веков. **А**минь.

**Таже П**ремудрость. **П**ресвятая Богородице: **И отпуст.**